שר האוצר בראיון לגל"צ: "אתמול הוכחנו שיש בישראל משילות"; "על השאלה אם התקציב כולל התאמות לאפשרות למלחמה באירן או לא - הממשלה צריכה לדון בפורומים מצומצמים"
לאחר שאתמול העבירה הכנסת בהליך מזורז את חבילת הגזירות הכלכליות שהציע משרד האוצר, אומר הבוקר שר האוצר, יוובל שטייניץ בראיון בגל"צ כי המעבר לתקציב שנתי מתקציב דו שנתי זו אינה סטירת לחי, אלה מעבר מתוכנן בשל היות שנת 2013 שנת בחירות. "מה שאושר אתמול זו חבילת צעדים שמטפלת בגירעון ב-2013, זה חצי תקציב".
"אנחנו עושים את מה שנכון כדי להגן על אזרחי ישראל מפני המשבר והסיכונים שקיימים בכלכלה העולמית, בלי לעשות כלכלת בחירות. אתמול הוכחנו שיש בישראל משילות".
על השאלה האם מדובר בחבילת הגזירות והקיצוצים האחרונה שתוטל על הציבור אמר שטייניץ, "זה תלוי בממשלה. אם היא תרצה להוציא הוצאות נוספות, יהיה לזה מחיר, אבל אני מניח שזו החבילה האחרונה השנה"
על השאלה האם התקציב כולל גם התאמות לאפשרות למלחמה עם אירן, אמר שטייניץ "על השאלה אם התקציב כולל מלחמה באירן או לא - הממשלה צריכה לדון בפורומים מצומצמים. גם בענייני כלכלה וגם בענייני ביטחון אנחנו צריכים לסמוך רק על עצמנו. אנחנו לא בגוש נאטו, אנחנו לא בגוש האירו, למרות שיש לנו סיוע מידידנו האמריקנים, וההגנה הבסיסית על אזרחי ישראל ומדינת ישראל היא בידינו ולכן עלינו לדאוג לעצמינו".